เลือกลงทุนด้วย ELN ในสภาวะตลาดหุ้นแบบ sideway ตอนที่ 1
ภาพรวมของตลาดหุ้นไทยในช่วงเดือน พ.ย.นี้ มีการประเมินจากนักวิเคราะห์หลายสำนัก
8 พ.ย. 2555

ภาพรวมของตลาดหุ้นไทยในช่วงเดือน พ.ย.นี้ มีการประเมินจากนักวิเคราะห์หลายสำนัก 
ว่า ดัชนีตลาดหุ้นไทยจะมีการปรับฐานลงจากการปรับพอร์ตและขายทำกำไร หลังการเลือกตั้งประธานาธิบดีสหรัฐ กอปรกับในเดือนนี้จะมีการทยอยประกาศงบการเงินของบริษัทจดทะเบียนในประเทศไทยกว่า 




186 บริษัท คิดเป็น 49.1% ของมูลค่ารวมของหุ้นในตลาด ซึ่งอาจส่งผลให้ภาพรวมการลงทุนของตลาดหุ้นไทยในเดือนนี้ มีการขายเพื่อทำกำไรเป็นระยะๆ และการเคลื่อนไหวของดัชนีจะยังคงอยู่ในกรอบแคบๆ (Sideway) ซึ่งจะเป็นจังหวะที่สร้างผลตอบแทนจากการลงทุนในหุ้นโดยตรงได้ค่อนข้างยาก ดังนั้นผลิตภัณฑ์ทางการเงินที่ถือเป็นอีกหนึ่งทางเลือกการลงทุนในภาวะที่ตลาดยังไม่มีแนวโน้มปรับตัวเพิ่มขึ้นอย่างชัดเจน คือ ELN (Equity Link Note) 
ELN (Equity Link Note) หรือหุ้นกู้อนุพันธ์อ้างอิงราคาหุ้น คือ ตั๋วเงินระยะสั้น มีอายุไม่เกิน 270 วัน ที่มีผลตอบแทนอ้างอิงกับราคาหุ้น หรือดัชนี โดย ELN เป็นตราสารที่มีส่วนผสมระหว่างหุ้นกู้กับตราสารอนุพันธ์ โดยมีลักษณะพื้นฐานเหมือนหุ้นกู้ (ตราสารหนี้) แต่มีลักษณะการจ่ายผลตอบแทนเหมือนกับตราสารอนุพันธ์ เพราะมีการจ่ายผลตอบแทนและชำระคืนเงินต้นทั้งหมด หรือบางส่วน โดยอ้างอิงราคาหลักทรัพย์รายตัว หรือดัชนีหลักทรัพย์ ในขณะที่หุ้นกู้ทั่วไปจ่ายผลตอบแทนในรูปดอกเบี้ยตามอัตราที่กำหนดไว้แน่นอน และชำระคืนเงินต้นตามราคาที่เสนอขาย เมื่อครบกำหนดอายุหุ้นกู้ ดังนั้น ELN จึงมีความเสี่ยงที่สูงกว่าหุ้นกู้ทั่วไป แต่ก็เป็นโอกาสสำหรับผู้ลงทุนในการได้รับผลตอบแทนที่มากกว่าการลงทุนในหุ้นกู้ทั่วไป (High Risk/High Return)
สำหรับรูปแบบการลงทุนใน ELN ที่แพร่หลาย ในตลาดปัจจุบัน คือ ELN แบบ Put โดยการซื้อ ELN เปรียบเสมือนการซื้อตั๋วเงินระยะสั้น โดยราคาของ ELN จะกำหนดจากมูลค่าของตั๋วเงิน ซึ่งปกติราคาของตั๋วเงินจะหักส่วนลดออก และหักออกด้วยมูลค่าของสิทธิในการขายหุ้นอ้างอิงอีกครั้ง ทำให้ ELN มีราคาถูกกว่าตั๋วเงินระยะสั้นทั่วไป ดังนั้น การซื้อ ELN จะทำให้ลูกค้ามีโอกาสได้รับผลตอบแทนมากกว่าการซื้อตั๋วเงินระยะสั้นแบบปกติ 
ทั้งนี้ ในฉบับหน้าจะกล่าวถึงรายละเอียดและตัวอย่างของ ELN แบบ Put รวมทั้งความเสี่ยงที่จะต้องพิจารณา และผู้ลงทุนที่สามารถลงทุนใน ELN ได้